Kartenos Švč. Mergelės Marijos Ėmimo į dangų bažnyčia

Kartenos Švč. Mergelės Marijos Ėmimo į dangų bažnyčia – bažnyčia, stovinti Kartenos miestelyje, prie Kretingos-Plungės kelio, Minijos slėnio dešiniajame krante. Pastatyta po 1875 m.

Istorija 

1634 m. Mykolas Sapiega bažnyčiai dovanojo jurisdiką Kartenos miestelyje ir Gudelikės palivarką su Abakų, Budrių ir Šmilkčių kaimais. 1639 m. Mykolas Sapiega fundavo parapinę mokyklą. 

1764 m. miestelyje pastatyta medinė bažnyčia, kuri 1873 m. gegužės 23 dieną sudegė. Prašyta leisti statyti mūrinę, bet 1847m. buvo gautas leidimas statyti medinę bažnyčią. Po 1875-ųjų Kartenoje buvo pastatyta medinė, neobarokinio stiliaus bažnyčia.

1881 m. bažnyčią konsekravo vyskupas Aleksandras Beresnevičius. 1909–1914 m. veikė Lietuvių katalikų blaivybės draugijos skyrius.

Architektūra 

Bažnyčios fasadas yra neobarokinis, su medžio technikai svetimais išraitymais. Priekinis keturkampis bokštas primena miniatiūrinę varpinę, iškeltą ant bažnyčios stogo. Bažnyčia stačiakampio plano, su 2 bokšteliais, pristatytomis zakristijomis. Viduje yra plati, aukšta centrinė nava ir 2 žemos šalutinės. Įrengti 3 altoriai, išskirtinai dailaus darbo sakykla. Šventorius aptvertas akmenų tvora degtų plytų mūro pseudogotikiniais vartais su piramidiniu bokštu centre ir kalvio darbo ornamentuotais kryželiais. Jo pakraščiuose stovi 14 akmens mūro koplytėlių, pora kryžių ir koplytstulpių, pietiniame  kampe – stambių proporcijų medinė varpinė (1860 m.).

Galerija 

Kretingos rajono bažnyčios
Neobarokas Lietuvoje
Salantų regioninio parko paveldas
Kartena